Arne Næss

**Arne Dekke Eide Næss** (1912–2009) var en norsk filosof. Han er ansett som en av Norges mest innflytelsesrike filosofer og tenkere, som gjennom sine lærebøker i logikk, metodelære og filosofihistorie bidro til å gi filosofien en nøkkelstilling i det akademiske og intellektuelle liv i Norge i etterkrigstiden. Han regnes som grunnleggeren av dypøkologien og den såkalte Oslo-skolen. Hans lære blir oftest omtalt som økosofi.

## Biografi
Arne Næss tok i 1933 magistergraden i filosofi, som den yngste noensinne, og ble dr.philos. i 1936 med avhandlingen *Erkenntnis und wissenschaftliches Verhalten* (*Erkjennelse og vitenskapelig adferd*), etter et opphold i Wien. Ved ansettelsen som professor var han 27 år gammel. Næss var professor ved Universitetet i Oslo i perioden 1939–1970.

Næss var også kjent som fjellklatrer, og innførte bolteteknikken i Norge. Han stod i spissen for klatreekspedisjoner til Tirich Mir i Pakistan i 1950 og 1964. Næss var også en ivrig bokser helt til slutten av livet.

Som dypøkologiens grunnlegger ble Næss i 1997 utnevnt til æresmedlem i Miljøpartiet De Grønne, et parti han med sin økosofi og sine åtte dypøkologiske punkter var med å forme, ikke bare i Norge, men i land så fjerne som Vanuatu, Tasmania, Taiwan og Chile, for å nevne noen. Arne Næss var oppført på sisteplassen («æresplassen») på partiets Oslo-valgliste til kommunevalg og stortingsvalg i alle år fra partiets grunnleggelse i 1987 til Næss' død.

I sin senere tid var han opptatt av å formidle sin filosofi til folket, blant annet i flere bokutgivelser med Inga Bostad.

I 2002 ble Næss tildelt Nordisk råds natur- og miljøpris og i 2004 fikk han Årets Peer Gynt. I 2005 ble han utnevnt til Kommandør med stjerne av Den Kongelige Norske St. Olavs Orden for samfunnsnyttig innsats.

I anledning Næss' 90-årsdag utkom tegneseriebiografien om hans liv, *Jeg, Arne Næss: Et tegnet liv* (Kagge, 2001), tegnet av Tore Strand Olsen.

## Filosofi

Som filosof hørte Næss hjemme i den nypositivistiske tradisjon, som dens talsmann og dens kritiker. Nypositivismen – eller den logiske empirisme – ble først utformet som teoretisk program i mellomkrigstiden av den såkalte «Wienerkretsen», som Næss hadde kontakt med under oppholdet i Wien i midten av 1930-årene. I hans variant fikk nypositivismen dels en vitenskapsfilosofisk og dels en språkfilosofisk utforming.

I doktoravhandlingen *Erkenntnis und wissenschaftliches Verhalten* (*Erkjennelse og vitenskapelig adferd*) gir Næss en teoretisk begrunnelse for den positivistiske grunntanke om at det kun eksisterer én form for erkjennelse av virkeligheten, nemlig den vitenskapelige, og at det kun finnes én form for vitenskapelighet, nemlig den naturvitenskapelige. All annen form for erkjennelse – tradisjonell filosofi, kunst, religion – forkastes som «metafysikk». I senere skrifter, blant annet *Notes on the Foundation of Psychology as a Science* (Bemerkninger om psykologien som vitenskap, fra 1948), utdyper Næss denne posisjonen.

Siden 1960-tallet ble han imidlertid mer og mer opptatt av de problematiske sider ved det positivistiske program om «enhetsvitenskap», og i «Pluralist and Possibilist Aspect of the Scientific Enterprise» (Pluralistiske og possibilistiske trekk ved den vitenskapelige virksomhet, fra 1972) erstattes positivisme med pluralisme. Parolen er ikke lenger «enhetsvitenskap», men «teorimangfold»: Til enhver tid kan og bør det være en rekke konkurrerende og innbyrdes uforenlige vitenskapelige teorier, som alle kan sies å være i overensstemmelse med «virkeligheten». Mens Næss tidligere anså den «objektive», positivistiske vitenskap som et viktig redskap mot utbredelsen av en totalitær politikk, som tenkte med blodet, er denne vitenskap nå blitt en del av den herskende ideologi.

Næss’ språkfilosofi – «den empiriske semantikk» – ble lansert i 1938 i undersøkelsen «Truth as Conceived by those who are not Professional Philosophers». Dette var et forsøk på å løse det tradisjonelle filosofiske problem om sannhet ved å undersøke hva folk oppfatter med ordet *sannhet*. Det språkfilosofiske hovedverk er: *Tolkning og presisering* (1953), hvis tolknings- og presiseringslære i den populariserte utgaven *En del elementære logiske emner* i en årrekke var obligatorisk stoff for studenter ved de forberedende prøver i filosofi (senere *Examen philosophicum*) ved norske universiteter. Næss' empiriske semantikk har dermed hatt stor innflytelse på det intellektuelle tankesett i norsk etterkrigstid. 

Næss spilte en avgjørende rolle i etableringen av den nye samfunnsforskningen i Norge etter andre verdenskrig. Blant annet ledet han UNESCO-prosjektet *Democracy, Ideology and Objectivity* i 1956 og startet og redigerte *Inquiry* i 1958 – et tverrfaglig tidsskrift for filosofi og samfunnsteori.

Næss markerte seg ved forskjellige anledninger med radikale politiske standpunkter. I 1952 utga han sammen med blant annet Vilhelm Aubert, Harald Ofstad og Arild Haaland *Tenk en gang til,* et pasifistisk innlegg mot antikommunisme og kaldkrigspropaganda. Han skrev analyser av Gandhis ikke-voldsfilosofi, og siden 1970-årene engasjerte han seg i miljøbevegelsen og organisasjonen Framtiden i våre hender. I denne sammenheng hører hans bok *[[Økologi, samfunn og livsstil]]* (1976) hjemme.

Blant Næss' senere verker tilhører boken *Livsfilosofi: Et personlig bidrag om følelser og fornuft* (1998), der han tok til orde for at det ikke er noe motsetningsforhold mellom det å arbeide med og være interessert i «abstrakte» emner som filosofi og det å være et «følelsesmenneske».

## Arne Næss’ normer for saklig diskusjon
Arne Næss' seks normer for saklig meningsutveksling har i en årrekke inngått i undervisningen til examen philosophicum og examen facultatum ved norske universiteter.
# Unngå tendensiøst utenomsnakkEksempler: Personkarakteristikker, påstander om motpartens motiver, årsaksforklaringer til argument.
# Unngå tendensiøse gjengivelserGjengivelsen må være nøytral med tanke på stridsspørsmål.
# Unngå tendensiøs flertydighetFlertydigheten gjør at argumentet kan tilpasses kritikken. 
# Unngå tendensiøs bruk av stråmennDette vil si å tillegge motstanders standpunkt et innhold han ikke står inne for. 
# Unngå tendensiøse originalfremstillingerInformasjon som legges frem, må ikke være usann, ufullstendig, skjev og/eller holde tilbake relevant informasjon.
# Unngå tendensiøse tilberedelser av innleggEksempler: ironi, sarkasme, skjellsord, overdrivelser eller trusler.

## Personlig
Næss var sønn av Christine Dekke (1873–1963) og bankmannen Ragnar Eide Næss (1867–1913). Skipsrederen Erling Dekke Næss (1901–93) var blant hans søsken.  Arne Næss var gift tre ganger; 1) 1936–1947 med psykolog Else Marie Hertzberg (1911–1987), 2) 1955–1979 med psykolog Siri Blom (1927), og 3) fra 1990 med filolog Kit-Fai Tsu (1950). Med Else Hertzberg fikk han to sønner, Ragnar Hertzberg Næss (1942), og Arild Hertzberg Næss (1945–1973). Med Siri Næss fikk han en datter, Lotte Næss (1956).

Næss var onkel til finansmannen Arne Næss jr.

## Død
Arne Næss døde 12. januar 2009 etter mange dager i søvn. Den 20. januar 2009 ble han bisatt fra Ris kirke. I bisettelsen kom blant annet daværende statsminister Jens Stoltenberg, daværende kunnskapsminister Tora Aasland og kronprins Haakon.

## Bibliografi (utvalg)
* 1938: *Truth as conceived by those who are not professional philosophers*
* 1953: *Interpretation and Preciseness*
* 1956: *Democracy, Ideology and Objectivity*
* 1961: *Symbolic Logic* (norsk)
* 1964: *Opp stupet til Østtoppen av Tirich Mir*
* 1966: *Communication and Argument*
* 1968: *Four modern philosophers* (norsk og engelsk)
* 1969: *Hvilken verden er den virkelige?*
* 1969: *Scepticism*
* 1972: *The Pluralist and Possibilist Aspect of the Scientific Enterprise*
* 1974: *Økologi, samfunn og livsstil*
* 1974: *Gandhi and Group Conflict*
* 1975: *Freedom, Emotion and Self-subsistence*
* 1995: *Hallingskarvet: Det gode, lange livs far*
* 1998: *Livsfilosofi: Et personlig bidrag om følelser og fornuft*
* 1999: *Det Frie Mennesket – en innføring i Spinozas filosofi*
* 2000: *Gandhi, Natur och Kultur*
* 2000: *Livsfilosofi, Natur och Kultur*
* 2001: *Filosofihistorie*
* 2002: *Life's philosophy: reason and feeling in a deeper world*
* 2002: *Inn i filosofi*
* 2002: *Mental Håndbak: a series of conversations with Norwegian children between the ages of 7–17*
* 2005: *The Selected Works of Arne Naess, Volumes 1–10*
* 2006: *[[Livsviktig]]*
**Samleutgivelser**
* *Arne Naess' publications from 1936–1970*
* *Arne Naess' publications from 1974–1985* 
* *Arne Naess' publications from 1986–1989*
* *Arne Næss' Publications from 1990–*
Se også Svein Sundbø: *Arne Næss: en kronologisk bibliografi over forfatterskapet 1936–2007*

## Referanser


## Litteratur
* Truls Gjefsen: *Arne Næss: et liv* 2011 ISBN 978-82-02-31655-6
* Svein Sundbø: *Arne Næss – en kronologisk bibliografi over forfatterskapet 1936-2007.* – Oslo: Nasjonalibibliotekets bibliografier, nr. 10 2007. – 253 s. Bibliografien inneholder også et omfattende biografisk forord.

## Eksterne lenker
* 
* 
* 

*  Arne Næss i NRK Forfatter
*  Petter Mejlænders intervju med Næss fra magasinet ''Ute'', august 2008